***Oberkommando der Luftwaffe*code: de is deprecated**  (Terjemahan literal: *Markas Tinggi Tentera Udara*; singkatan **OKL**) adalah markas besar Tentera Udara Jerman dan, selain daripada Kementerian Penerbangan Jerman *(Reichsluftfahrtministerium - RLM)*, ia juga adalah antara pusat pemerintahan tertinggi Luftwaffe. Di bawah Persetiaan Versailles tentera udara imperial telah diharamkan,tetapi daripada tahun 1933 pihak Nazi telah menjadikan pembinaan tentera udara baru sebagai hak keutamaan. Menjelang tahun 1939, Luftwaffe merupakan angkatan tentera udara yang paling kuat di dunia.

Sejarah
-------

*Luftwaffe* telah di susun dalam struktur besar dan pelbagai yang dipimpin oleh Menteri Penerbangan Jerman (*Reichsluftfahrtminister*) merangkap Panglima Tertinggi Tentera Udara (*Oberbefehlshaber der Luftwaffe - OBdL*) Marsyal Empayar Hermann Goering, iaitu pemerintah kedua Reich Ketiga selepas Adolf Hitler. Goering menerusi RLM menguasai segala aspek penerbangan di dalam Jerman termasuk sistem penerbangan awam dan tentera. Luftwaffe secara rasminya ditubuhkan pada 1 Mac 1935 dan Goering menjadi ketuanya. Penyusunan organisasi ini adalah daripada tempoh masa aman sebelum penglibatan dalam Perang Saudara Sepanyol.

Pada awal tahun 1937, Goring mwngumumkan penyusunan semula Kementerian Penerbangan Jerman kepada cawangan tentera dan awam. Cawangan tentera akan dipimpin oleh OKL. Ketuanya adalah orang yang mengepalai staf am. Bagaimanapun, pemisahan tentera dari sistem penerbangan awam belum selesai dan ia berpecah-pecah. Beberapa bahagian cawangan tentera diletakkan dibawah kawalan Inspektor Jeneral Luftwaffe Fil Marsyal Erhard Milch dan ia mengandungi;

* Cawangan Pusat
* Pejabat Perkhidmatan Am Tentera Udara
* Semua Inspektorat

Sebab-sebab pembentukan ini adalah untuk melemahkan Milch, yang telah mendapat perhatian baik dari Parti. Bagaimanapun tahun demi tahun kemudian, Goring sekali lagi mengubah struktur organisasi dengan mengalihkan tiga pejabat daripada Milch dan kawalan Staf Am. Beliau meletakkan ia dibawah kawalannya sendiri iaitu;

* Pejabat Perkhidmatan Anggota - dibawah Jeneral Robert Ritter von Greim
* Pertahanan Udara - dibawah Jeneral Gunther Rudel
* Pejabat Teknikal - dibawah Jeneral Ernst Udet

Perubahan ini menjadikan pejabat-pejabat tersebut pusat kuasa tambahan dalam RLM dan memecahkan lagi organisasi atasan Luftwaffe. Ia juga melumpuhkan fungsi-fungsi bahagian yang penting.

Organisasi
----------

Untuk memacu peperangan Eropah, Luftwaffe memerlukan sebuah markas besar yang setaraf dengan Tentera Darat (*Oberkommando des Heeres*, OKH) atau Tentera Laut (*Oberkommando der Kriegsmarine*, OKM). Dengan itu pada tahun 1939, Luftwaffe sekali lagi telah di susun semula. Pujian bagi pembentukan sebuah markas besar tentera udara yang sebenar harus diberi kepada Jeneral Gunther Korten, Panglima Armada Udara 1,dan Ketua Operasinya, Jeneral Karl Koller. Mereka berdua berkempen untuk membentuk satu markas yang bukan dari linkungan Kementerian Penerbangan Goring. Tujuan mereka ialah meletakkan Luftwaffe pada tapak peperangan yang sebenar, dengan mengumpulkan semua bahagian penting RLM kedalam satu markas pemerintahan. Justeru itu pada 5 Februari 1944, Markas Besar Tentera Udara (*Oberkommando der Luftwaffe*, OKL) telah ditubuhkan. Ia mengandungi;

* Staf Am
* Staf Operasi
* Semua Inspektorat Senjata
* Cawangan Kuartermaster
* Cawangan Semboyan

Lain-lain bahagian seperti latihan, pentadbiran, pertahanan awam dan reka bentuk teknikal kekal dibawah kawalan RLM. Organisasi baru ini terbukti lebih efisien dan berakhir sehingga penghujung perang.

OKL sama seperti OKH dan OKM melapor terus kepada Markas Besar Angkatan Tentera (*Oberkommando der Wehrmacht*, OKW). OKW hanya bertanggungjawab kepada Hitler bagi hal ehwal operasi ketiga-tiga perkhidmatan tentera. OKL telah dibahagi kepada Markas Medan (*1.Staffel*) dan Markas Tempatan (*2.Staffel*). Markas Medan berurusan dengan teater operasi manakala Markas Tempatan kekal eksklusif di Berlin.

OKL juga adalah cawangan operasi Luftwaffe. Ia telah dibahagi secara beroperasi kepada armada-armada udara di peringkat atasan. Pada mulanya ia telah dibahagi kepada empat armada udara (*Luftflotte*) yang dibentuk mengikut bentuk geografi dan mengikut nombor turutan. Tiga lagi *Luftflotten* ditambah kemudian apabila peperangan semakin meluas. Setiap *Luftflotte* adalah entiti yang serba lengkap. Pemimpin armada menyelia keseluruhan operasi udara dan aktiviti bantuan. Bagaimanapun pemimpin pesawat pejuang (*Jagdfliegerführer*) mengepalai semua operasi pesawat pejuang dan melapor kepada Panglima Armada.

Setiap *Luftflotte* dibahagi lagi kepada wilayah udara (*Luftgaue*) dan Kor penerbangan (*Fliegerkorps*). Setiap *Luftgau* mempunyai 50 hingga 150 orang pegawai yang dipimpin seorang generalmajor. Ia bertanggungjawab bagi pentadbiran dan struktur logistik serta sumber-sumber setiap lapangan terbang. *Fliegerkorps* pula mengurus hal ehwal operasi yang berkaitan dengan penerbangan seperti unit gerak atur, kawalan trafik udara, ordnans dan penyelenggaraan.

Semenjak struktur ini memberi bantuan darat pada unit-unit terbang, unit-unit terbang ini diberi kebebasan untuk menggerakkan staf bantuan dari satu tempat ke tempat yang lain mengikut penempatan semula unit. Sebaik saja unit tersebut tiba di lokasi barunya, seluruh staf lapangan terbang akan berada dibawah pemerintahan panglima unit tersebut.

Ketua-Ketua OKL dan Panglima Tertinggi Tentera Udara
----------------------------------------------------

* Marsyal Empayar Hermann Goering, 1 Mac 1935 - 24 April 1945
* Fil Marsyal Robert Ritter von Greim, 25 April 1945 - 8 Mei 1945

Ketua-Ketua Staf Am Tentera Udara
---------------------------------

Bendera Ketua Staf Am OKL
* Jeneral Penerbang Walther Wever, 1 Mac 1935 - 3 Jun 1936
* Jeneral Penerbang Albert Kesselring, 5 Jun 1936 - 31 Mei 1937
* Jeneral Penerbang Hans-Jürgen Stumpff, 1 Jun 1937 - 31 Januari 1939
* Kolonel Jeneral Hans Jeschonnek, 1 Februari 1939 - 19 Ogos 1943
* Jeneral Penerbang Günther Korten, 25 Ogos 1943 - 22 Julai 1944
* Jeneral Penerbang Werner Kreipe, 2 Ogos 1944 - 28 Oktober 1944
* Jeneral Penerbang Karl Koller, 12 November 1944 - 8 Mei 1945

(pangkat terakhir yang dipegang selepas meninggalkan jawatan)

Lihat juga
----------

* RLM
* Oberkommando der Wehrmacht
* Oberkommando des Heeres
* Oberkommando der Marine
* Wehrmacht
* Staf Am
* SS
* Reich Ketiga
* Perang Dunia Kedua

Rujukan
-------

* Caldwell, Donald (2007). *The Luftwaffe Over Germany: Defense of the Reich*. MBI Publishing Company. m/s. 304. ISBN 1-85367-712-4. Unknown parameter `|coauthors=` ignored (`|author=` suggested) (bantuan)[*pautan mati kekal*]
* Lepage, G. G. Jean Denis (2009). *Aircraft of the Luftwaffe 1935–1945: An Illustrated History*. McFarland & Company. m/s. 402. ISBN 0-7864-3937-8.
* Mitcham Jr. Samuel (200). *Eagles of the Third Reich: Men of the Luftwaffe in World War II*. Stackpole Books. m/s. 347. ISBN 0-7864-3937-8.
* Stedman, Robert (2002). *Luftwaffe Air & Ground Crew 1939–45*. Osprey Publishing. m/s. 48. ISBN 1-84176-404-3. Unknown parameter `|coauthors=` ignored (`|author=` suggested) (bantuan)
* United States War Department (1995). *Handbook on German Military Forces*. LSU Press. m/s. 635. ISBN 0-8071-2011-1.